Sigida 13 Bana minnu bɛ mɔgɔ minɛ ka caya
Kɔdimi
Sababu caman bɛ kɔdimi na. O sababu dɔw filɛ:
- Dimi basigilen kɔ sanfɛla la, ni sɔgɔsɔgɔ bɛ a senkɔrɔ ani fangadɔgɔya, o bɛ se ka sɔrɔ sɔgɔsɔgɔninjɛ fɛ (gafe ɲɛ Sɔgɔsɔgɔnijɛ).
- Denmisɛnw fɛ, dimi kɔ cɛmancɛ la, o sababu bɛ se ka kɛ sɔgɔsɔgɔninjɛ digilen ye kɔ cɛmancɛkolo la. Kɛrɛnkɛrɛnnenya la ni dan bɛ kɔ cɛmancɛkolo la.
- Mɔgɔ mana fɛngirinman dɔ kɔrɔta, walima ka fangalabaara dɔ kɛ, ni a kɔ dugumana ye a dimi o dugujɛ, o bɛ se ka kɛ mugu ye.
- Dimi juguman kɔ dugumana na min bɛ bala ka mɔgɔ minɛ fɛngirinman dɔ tali fɛ walima fɛn dɔ karili fɛ, o bɛ se kɛ ɛrini ye...
- ...kɛrɛnkɛrɛnnenya la ni mɔgɔ sen fununa, ka girinya walima ka a fɛgɛya. O bɛ se ka sɔrɔ fasasira dɔ degunni fɛ.
- Ka i jɔ walima ka i sigi ka i jɛngɛ, ka sɔrɔ ka i kamakunw biri, o waleyaw de ye kɔdimi caman sababu ye.
- Kɔdimi basigilen mɔgɔkɔrɔbaw la, tuma dɔw o ye mugu ye.
- Dimi kɔ kiniboloyanfan sanfɛ, o bɛ se ka sɔrɔ kunankunannabana fɛ (gafe ɲɛ Kunankunandimi).
- O yɔrɔ dimi gɛlɛn (walima dimi basigilen) kɔ la o bɛ se ka sɔrɔ ɲɛgɛnɛsiralabana fɛ.
- Kɔ dugumaladimi musokɔnɔma na walima koli waati la, o tɛ baasi ye (gafe ɲɛ Kɔnɔmaya tɔɔrɔmisɛnniw).
- Dimi kɔ dugumana la ka jigin sigilan fila ni ɲɔgɔn cɛ, o bɛ se ka sɔrɔ gɛlɛya fɛ denso la walima fankisɛ la walima nugubakun na.
Kɔdimi bɛ se ka sɔrɔ mɔgɔ yɛlɛmacogo dɔw fɛ, walima Bana basigilen dɔw i n’a fɔ sɔgɔsɔgɔninjɛ; a ka ca a la kɔdimi bɛ mɔgɔw minɛ, minnu bɛ fangalabaaraw kɛ ni u tɛ baloɲuman dun. Muso minnu bɛ ji ta u kun na ka a sɔrɔ kandimi bɛ u la ka kɔrɔ, kɔdimi bɛ se ka olu fana minɛ.
A furakɛcogo ni a kunbɛncogo
- Ni kɔdimi sababu bɔra sɔgɔsɔgɔninjɛ, sugunɛbaralabana, walima kunankunanbana na, aw ka kan fɔlɔ ka o banaw furakɛ. Aw bɛ taa aw yɛrɛ lajɛ dɔgɔtɔrɔso la, ni aw bɛ a dɔn ko banajugu dɔ bɛ aw la.
- Kɔdimi gansan, ka fara musokɔnɔma ta kan, olu bɛ se ka bali, u bɛ se ka furakɛ fana:
ka kɔ tilen
I n’a fɔ tan
Tan tɛ
Ka aw da dilan kan min ka gɛlɛn ka a dalakɛɲɛ i n’a fɔ nin cogo
Nin cogo tɛ
Ka farikoloɲɛnajɛ kɛ minnu bɛ kɔ jalen bɔ
- Asipirini tali walima ka fini dɔ su jikalan na (gafe ɲɛ Finimugu kalaman dacogo) ka o da kɔ la, olu bɛ se ka kɔdimi caman mada.
- Kɔdimi min sɔrɔla fɛn giriman dɔ tali fɛ walima fɛn giriman dɔ tilala aw la ka bin, olu bɛ se ka furakɛ nin cogo in na:
Ka a tigi da a kɔ kan, ka a sen kelen kuru ka don kelen kunbere kɔrɔ.
O kɔ aw bɛ kamakunw to duguma ka sɔrɔ ka kunbere ɲɔni ni fanga ye fo kɔ ka to ka bɔ ɲɔgɔn na dɔɔni dɔɔni.
Aw bɛ o fɛn kelen kɛ fan dɔ in fana na.
Aw ye aw janto a la: aw man kan ka nin walen kɛ ni o ye a sɔrɔ kɔdimi sababu ye binni ye walima joginda dɔ.
- Ni kɔdimi sababu bɔra fɛn giriman dɔ tali la walima fɛn dɔ kuruli la, o dimi bɛ cun ka a juguya ni aw ye aw kɔ biri, ani dimi bɛ jigin fo aw senw na. Walima ni sen bɛ girinya walima ka a fɛgɛya, o farati ka bon. Kɔfasa dɔ bɛ se ka gɛrɛntɛ (ka a coron kolow ni ɲɔgɔn cɛ). Aw ka kan aw ka aw da aw kɔ kan ka aw lafiɲɛ tile damadɔ kɔnɔ. A ka fisa aw ka kunkɔrɔdonan gɛlɛman dɔ don aw kunbere ni aw kɔ cɛmancɛ kɔrɔ.
- Aw bɛ asipirini ta walima ka fini dɔ su jikalan na ka o da a kan (gafe ɲɛ Finimugu kalaman dacogo). Ni o ma dimi nɔgɔya tile damadɔ kɔnɔ, aw bɛ taa dɔgɔtɔrɔso la.
📖 Gafe kɔnɔkow
← Segin kɔfɛ | Taa ɲɛfɛ →
bam_Latn kmb_Latn bam_Latn bam_Latn bam_Latn bam_Latn bam_Latn bam_Latn bam_Latn dyu_Latn bam_Latn bam_Latn dyu_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn dyu_Latn bam_Latn bam_Latn bam_Latn bam_Latn bam_Latn bam_Latn dyu_Latn bam_Latn bam_Latn dyu_Latn bam_Latn